Ambon
        
         (by i Indonesia)
Store norske leksikon,Geografi,Verdens geografi,Asia,Indonesias geografi
Ambon er den største byen på øya Ambon og provinshovedstad for Maluku (Molukkene), på halvøya Leitimor i Indonesia. Byen har 347 288 innbyggere (2020). I perioden fra 2015 til 2020 ble antall innbyggere redusert med 15,3 prosent.
58,4 prosent av befolkningen er protestanter, 2,4 prosent katolikker og 39,0 prosent muslimer (2010).Ambon er havneby med utførsel av kopra, sukker, fisk og krydder. Ni kilometer vest for byen er det en flyplass. I byen er det to offentlige universiteter. Historie Portugiserne kom til Ambon tidlig på 1500-tallet, men ble senere fordrevet av nederlenderne. Øya var i flere perioder fra 1796 i britisk besittelse, før den kom under nederlandsk kontroll i 1814. Ambon ble okkupert av Japan under andre verdenskrig, da byen ble sterkt ødelagt. Ved Indonesias selvstendighet i 1950 nektet provinsen Ambon å slutte seg til den nye republikken, og utropte seg i stedet som den selvstendige Sør-Molukkanske republikk. Opprøret ble slått ned av indonesiske styrker, men spredte kamper pågikk i fjellene i mer enn i ti år. Dette førte til at mange ambonesere flyktet til Nederland. Den indonesiske regjeringens transmigrasjonspolitikk innebar at mange fra det folkerike Java ble forflyttet til blant annet Ambon. Tilflytningen av muslimske innvandrere blant den i hovedsak kristne lokalbefolkningen skapte økonomiske og sosiale konflikter. Siden 1999 har Ambon opplevd flere voldelige konflikter med religiøst uttrykk, hvor begge sider har begått grusomheter mot hverandre. Les mer i Store norske leksikon Indonesias geografi Indonesia Indonesias historie Indonesias befolkning Økonomi og næringsliv i Indonesia